CELEX: 52018PC0058
Language: lt
Date: 2018-02-09
Title: Pasiūlymas TARYBOS ĮGYVENDINIMO SPRENDIMAS leisti Vengrijai taikyti specialią priemonę, kuria nukrypstama nuo Tarybos direktyvos 2006/112/EB dėl pridėtinės vertės mokesčio bendros sistemos 193 straipsnio

EUROPOS KOMISIJA
            Briuselis, 2018 02 09
            COM(2018) 58 final
            2018/0023(NLE)
            Pasiūlymas
            TARYBOS ĮGYVENDINIMO SPRENDIMAS
            leisti Vengrijai taikyti specialią priemonę, kuria nukrypstama nuo Tarybos direktyvos 2006/112/EB dėl pridėtinės vertės mokesčio bendros sistemos 193 straipsnio
            
               
         
         
            
               AIŠKINAMASIS MEMORANDUMAS
            
            
               
                  Pagal 2006 m. lapkričio 28 d. Direktyvos 2006/112/EB dėl pridėtinės vertės mokesčio bendros sistemos
                     1
                   (toliau – PVM direktyva) 395 straipsnio 1 dalį Taryba, remdamasi Komisijos pasiūlymu, gali vieningai leisti bet kuriai valstybei narei taikyti specialias priemones, nukrypstant nuo tos direktyvos nuostatų, kad būtų supaprastinta PVM surinkimo procedūra arba užkirstas kelias tam tikrų rūšių mokesčių vengimui ar sukčiavimui.
               
            
            
               Raštu, kurį Komisija užregistravo 2017 m. birželio 26 d., Vengrija paprašė leisti pratęsti 2015 m. gruodžio 10 d. Tarybos įgyvendinimo sprendimą (ES) 2015/2349
                  2
                ir toliau taikyti priemonę, kuria nukrypstama nuo PVM direktyvos 193 straipsnio. Vadovaudamasi PVM direktyvos 395 straipsnio 2 dalimi ir gavusi iš Vengrijos papildomos prašymo pagrindimo informacijos, 2017 m. gruodžio 11 d. raštu Komisija pranešė kitoms valstybėms narėms apie Vengrijos prašymą. 2017 m. gruodžio 12 d. raštu Komisija pranešė Vengrijai turinti visą informaciją, kuri, Komisijos nuomone, yra būtina prašymui įvertinti.
            
            
               1.PASIŪLYMO APLINKYBĖS
            
            
               •Pasiūlymo pagrindimas ir tikslai
            
            
               
                  Vengrija informavo Komisiją apie aprūpinimo personalu sektoriaus sukčiavimo schemas, visų pirma susijusias su laikinojo įdarbinimo įmonėmis ir panašias paslaugas teikiančiomis organizacijomis, pvz., mokyklų kooperatyvais, kurių nariai dirba trečiosioms šalims. 
               
               
                  Tokios rūšies paslaugų teikimui būdinga tai, kad šioms paslaugoms teikti iš tiesų nebūtinos didelės investicijos ar specializuotos žinios. Todėl įsteigti tokią įmonę, kuri netrukus dingsta, palyginti nesudėtinga. Kadangi investicijos nedidelės, iš klientų gautas PVM dažnai smarkiai viršija iš tų investicijų arba, bendresne prasme, iš indėlio atskaitytiną PVM. Todėl iš indėlio neatskaitytas PVM sudaro tik nedidelę išlaidų dalį, kai tokios įmonės, turinčios nedaug turto ar visai jo neturinčios, pradingsta. Bendrą nesumokėto PVM sumą tampa sunku ar neįmanoma susigrąžinti.
               
               
                  Siekdama kovoti su sukčiavimu PVM laikinojo įdarbinimo įmonių sektoriuje, 2014 m. Vengrija paprašė leisti nukrypti nuo PVM direktyvos 193 straipsnio, kad galėtų nustatyti, kad, teikiant aprūpinimo personalu, vykdančiu kitokią veiklą, nei nurodyta PVM direktyvos 199 straipsnio 1 dalies a punkte, paslaugas, asmuo, kuriam tenka prievolė sumokėti PVM, yra apmokestinamasis asmuo, kuriam teikiamos tos paslaugos (atvirkštinio apmokestinimo mechanizmas). Leidimas suteiktas Tarybos įgyvendinimo sprendimu (ES) 2015/2349
                     3
                  , kuris baigė galioti 2017 m. gruodžio 31 d. 
               
               
                  Vengrija paprašė leisti toliau taikyti specialią priemonę, kuria nukrypstama nuo PVM direktyvos 193 straipsnio, ir kartu išplėsti jos taikymo sritį įtraukiant pensininkų kooperatyvus. 
               
               
                  Remiantis Vengrijos pateikta informacija, paaiškėjo, kad atvirkštinio apmokestinimo mechanizmas yra tinkama ir veiksminga priemonė kovoti su korupcine veikla laikinojo įdarbinimo įmonių sektoriuje. Vengrija tvirtina, kad, pradėjus taikyti atvirkštinio apmokestinimo mechanizmą, sumažėjo laikinojo įdarbinimo įmonių skaičius. Be to, iš duomenų matyti, kad nors tam tikro sektoriaus mokesčių mokėtojų skaičius sumažėjo, 2016 m. vidaus rinkoje teikiamų paslaugų ar tiekiamų prekių apmokestinamoji vertė smarkiai išaugo. 
               
               
                  Vengrija tvirtina, kad, siekiant kovoti su sukčiavimu PVM, nustatyta daug priemonių (pvz., didesnė naujų įmonių registravimo priežiūra ir kontrolė, teisės aktų pakeitimai, siekiant padidinti kontrolės veiklos veiksmingumą, mėnesio PVM deklaracijos naujai įregistruotoms įmonėms, minimalaus paslaugų mokesčio nustatymas mokyklų kooperatyvams, kasos čekių tikrinimas internetu, tam tikrais atvejais nacionalinio lygmens PVM sumuojamosios ataskaitos ir kt.). Vengrija planuoja ir kitas kovos su sukčiavimu priemones, ypatingą dėmesį skirdama laikinojo įdarbinimo įmonėms (pvz., laikinojo įdarbinimo įmonių veiklos sektoriaus masto mažinimui, su šio sektoriaus veikla susijusios garantijos nustatymui, užimtumo garantijos išplėtimui). Nepaisant šių priemonių, Vengrija mano, kad, siekiant toliau mažinti šiam sektoriui daromą žalą, atvirkštinio apmokestinimo mechanizmą reikia išlaikyti. 
               
               
                  Vengrija taip pat pranešė Komisijai, kad šalyje bus įsteigta nauja teisinė įstaiga – pensininkų kooperatyvas. Panašiai kaip mokyklų kooperatyvuose, laikoma, kad darbas pensininkų kooperatyvuose yra analogiškas laikinojo įdarbinimo įmonių darbui. Todėl Vengrija prašo, kad atvirkštinio apmokestinimo mechanizmas būtų taikomas ir pastariesiems kooperatyvams. 
               
               
                  Reikėtų pastebėti, kad PVM direktyvoje jau numatyta, kad atvirkštinio apmokestinimo mechanizmas gali būti pasirinktinai taikomas aprūpinimui personalu (PVM direktyvos 199 straipsnio 1 dalies b punktas). Iš esmės šią galimybę galima taikyti tik nekilnojamojo turto sektoriuje (PVM direktyvos 199 straipsnio 1 dalies a punktas). Todėl siūloma nukrypti leidžianti priemonė turėtų būti taikoma tik tais atvejais, kurie dar nenurodyti PVM direktyvoje.
               
            
            
               Galiausiai, kadangi nukrypti leidžianti priemonė bus priimta pasibaigus galioti Tarybos įgyvendinimo sprendimui (ES) 2015/2349 (t. y. po 2017 m. gruodžio 31 d.), šiuo pasiūlymu ankstesnės priemonės galiojimo pratęsti negalima. 
            
            
               Siūloma leisti taikyti nukrypti leidžiančią nuostatą iki 2020 m. gruodžio 31 d. Kadangi iki nukrypti leidžiančios nuostatos galiojimo pabaigos Vengrijos priimtos ir taikytinos priemonės turėtų būti veiksmingos kovojant su sukčiavimu susijusiame sektoriuje, Vengrijai nebeturėtų reikėti ilgesnį laikotarpį nukrypti nuo PVM direktyvos 193 straipsnio, kiek tai susiję su laikinojo įdarbinimo įmonių teikiamomis aprūpinimo personalu paslaugomis. Todėl pratęsti nukrypti leidžiančios nuostatos galiojimo neturėtų reikėti. 
            
            
               2.TEISINIS PAGRINDAS, SUBSIDIARUMO IR PROPORCINGUMO PRINCIPAI
            
            
               •Teisinis pagrindas
            
            
               PVM direktyvos 395 straipsnis.
            
            
               •Subsidiarumo principas (neišimtinės kompetencijos atveju) 
            
         
         
            
               Atsižvelgiant į PVM direktyvos nuostatą, kuria grindžiamas pasiūlymas, subsidiarumo principas netaikomas.
            
            
               •Proporcingumo principas
            
            
               
                  Pasiūlymas atitinka proporcingumo principą dėl toliau nurodytų priežasčių.
               
               
                  Šis sprendimas yra susijęs su valstybei narei jos pačios prašymu suteiktu leidimu ir nėra įpareigojamojo pobūdžio.
               
               
                  Atsižvelgiant į ribotą nukrypti leidžiančios nuostatos taikymo sritį, speciali priemonė yra proporcinga siekiamam tikslui – kovai su mokesčių slėpimu. Ji neviršija to, kas yra būtina siekiant kovoti su sukčiavimu konkrečiame sektoriuje.
               
            
            
               •Priemonės pasirinkimas
            
            
               
                  Pagal PVM direktyvos 395 straipsnį nukrypti nuo bendrų PVM taisyklių galima tik tada, kai tai vieningai leidžia Taryba, remdamasi Komisijos pasiūlymu. Be to, Tarybos sprendimas yra tinkamiausia priemonė, nes jis gali būti skirtas atskiroms valstybėms narėms.
               
            
            
               3.EX POST VERTINIMO, KONSULTACIJŲ SU SUINTERESUOTOSIOMIS ŠALIMIS IR POVEIKIO VERTINIMO REZULTATAI
            
            
               •Konsultacijos su suinteresuotosiomis šalimis
            
            
               
                  Šis pasiūlymas yra pagrįstas Vengrijos pateiktu prašymu ir skirtas tik šiai valstybei narei.
               
            
            
               •Tiriamųjų duomenų rinkimas ir naudojimas
            
            
               
                  Nepriklausomo tyrimo neprireikė.
               
            
            
               •Poveikio vertinimas
            
            
               Šiuo įgyvendinimo sprendimo pasiūlymu siekiama užkirsti kelią tam tikrų formų mokesčių slėpimui ar vengimui aprūpinimo personalu paslaugų teikimo sektoriuje. Atvirkštinio apmokestinimo mechanizmas turėtų padėti Vengrijai toliau kovoti su sukčiavimu PVM šiame sektoriuje. Todėl leidžianti nukrypti priemonė turės galimą teigiamą poveikį. 
            
            
               Dėl siauros nukrypti leidžiančios nuostatos taikymo srities ir riboto taikymo laikotarpio jos poveikis bet kuriuo atveju bus ribotas.
            
            
               4.POVEIKIS BIUDŽETUI
            
            
               
                  Pasiūlymas neturės neigiamo poveikio ES biudžetui.
               
            
            
               5.KITI ELEMENTAI
            
            
               Pasiūlyme numatytos laikino galiojimo sąlygos terminas – 2020 m. gruodžio 31 d.
            
            
               2018/0023 (NLE)
            
         
         
            
               Pasiūlymas
            
            
               TARYBOS ĮGYVENDINIMO SPRENDIMAS
            
            
               leisti Vengrijai taikyti specialią priemonę, kuria nukrypstama nuo Tarybos direktyvos 2006/112/EB dėl pridėtinės vertės mokesčio bendros sistemos 193 straipsnio
            
            
               EUROPOS SĄJUNGOS TARYBA,
            
            
               atsižvelgdama į Sutartį dėl Europos Sąjungos veikimo, 
            
            
               atsižvelgdama į 2006 m. lapkričio 28 d. Tarybos direktyvą 2006/112/EB dėl pridėtinės vertės mokesčio bendros sistemos
                  4
               , ypač į jos 395 straipsnio 1 dalį,
            
            
               atsižvelgdama į Europos Komisijos pasiūlymą,
            
            
               kadangi:
            
            
               (1)pagal Direktyvos 2006/112/EB 193 straipsnį bet kuris apmokestinamasis asmuo, vykdantis apmokestinamą prekių tiekimą ar paslaugų teikimą, mokesčių administratoriui paprastai privalo sumokėti pridėtinės vertės mokestį (PVM);
            
            
               (2)siekdama kovoti su sukčiavimu PVM laikinojo įdarbinimo įmonių sektoriuje, 2014 m. Vengrija paprašė leisti nustatyti specialią priemonę, kuria nukrypstama nuo Direktyvos 2006/112/EB 193 straipsnio, kad galėtų numatyti, jog teikiant aprūpinimo personalu, vykdančiu kitokią veiklą, nei nurodyta tos direktyvos 199 straipsnio 1 dalies a punkte, paslaugas, asmuo, kuriam tenka prievolė mokėti PVM, yra apmokestinamasis asmuo, kuriam teikiamos tos paslaugos (atvirkštinio apmokestinimo mechanizmas). Leidimas suteiktas Tarybos įgyvendinimo sprendimu (ES) 2015/2349
                  5
                ir baigė galioti 2017 m. gruodžio 31 d.; 
            
            
               (3)raštu, kurį Komisija užregistravo 2017 m. birželio 26 d., Vengrija paprašė leisti taikyti priemonę, kuria nukrypstama nuo tos Direktyvos 193 straipsnio, kad PVM, susijusio su aprūpinimu personalu, mokėjimo prievolė tektų paslaugos gavėjui; 
            
            
               (4)remdamasi Direktyvos 2006/112/EB 395 straipsnio 2 dalimi, 2017 m. gruodžio 11 d. raštu Komisija pranešė kitoms valstybėms narėms apie Vengrijos prašymą. 2017 m. gruodžio 12 d. raštu Komisija pranešė Vengrijai, kad turi visą prašymui įvertinti būtiną informaciją;
            
            
               (5)pagal Vengrijos pateiktą informaciją nemažai laikinojo įdarbinimo įmonių sektoriaus prekiautojų sukčiauja teikdami paslaugas ir nemokėdami PVM mokesčių administratoriui. Kadangi šios rūšies veiklai vykdyti nebūtinas didelis indėlis ar investicijos, tokių įmonių gaunamas PVM dažnai smarkiai viršija atskaitytiną PVM, kurį jos sumokėjo savo paslaugos teikėjams. Nemažai tokių įmonių, dažnai turinčių nedaug turto ar visai jo neturinčių, pradingsta praėjus vos keliems mėnesiams, ir susigrąžinti nesumokėtą PVM tampa sudėtinga ar neįmanoma;
            
            
               (6)taikant nukrypti leidžiančią nuostatą nustačius, kad prievolė sumokėti PVM tenka asmeniui, kuriam yra teikiamos paslaugos, tokiais atvejais būtų panaikinta galimybė šiuo būdu slėpti mokesčius. Vengrija tvirtino, kad šalyje nustačius atvirkštinio apmokestinimo mechanizmą aprūpinimo personalu paslaugoms, įdarbinimo įmonių skaičius sumažėjo – tai rodo, kad rinka valoma. Pasak Vengrijos, paaiškėjo, kad atvirkštinio apmokestinimo mechanizmas yra tinkama ir veiksminga kovos su korupcine veikla laikinojo įdarbinimo įmonių sektoriuje priemonė; 
            
            
               (7)remiantis Vengrijos pateikta informacija, nustatyta daug priemonių, siekiant kovoti su sukčiavimu PVM, ir taip pat planuojama kitų kovos su sukčiavimu priemonių, ypatingą dėmesį skiriant laikinojo įdarbinimo įmonėms. Nepaisant tų priemonių, Vengrija mano, kad, siekiant toliau mažinti šiam sektoriui daromą žalą, reikėtų toliau taikyti atvirkštinio apmokestinimo mechanizmą; 
            
            
               (8)tam tikrais aprūpinimo personalu atvejais, išvardytais Direktyvos 2006/112/EB 199 straipsnio 1 dalies a punkte, jau yra įmanoma nurodyti gavėją kaip asmenį, kuriam tenka prievolė mokėti PVM. Todėl Vengrijai turėtų būti leista taikyti atvirkštinio apmokestinimo mechanizmą tiems aprūpinimo personalu atvejams, kurie dar nenurodyti Direktyvoje 2006/112/EB;
            
            
               (9)nukrypti leidžianti nuostata turėtų būti ribotos trukmės; 
            
            
               (10)priemonėmis, kurių imsis Vengrija, turėtų būti pašalintas sukčiavimas susijusiame sektoriuje ir todėl turėtų nebereikėti toliau nukrypti nuo Direktyvos 2006/112/EB 193 straipsnio, kiek tai susiję su laikinojo įdarbinimo įmonių teikiamomis aprūpinimo personalu paslaugomis;
            
            
               (11)nukrypti leidžianti nuostata neturi poveikio Sąjungos nuosaviems ištekliams, gaunamiems iš PVM,
            
            
               PRIĖMĖ ŠĮ SPRENDIMĄ: 
            
         
         
            
               1 straipsnis
            
            
               Nukrypstant nuo Direktyvos 2006/112/EB 193 straipsnio, Vengrijai leidžiama numatyti, kad asmuo, kuriam tenka prievolė mokėti PVM, yra apmokestinamasis asmuo, kuriam teikiamos aprūpinimo personalu, vykdančiu kitokią veiklą, nei nurodyta Direktyvos 2006/112/EB 199 straipsnio 1 dalies a punkte, paslaugos.
            
            
               2 straipsnis
            
            
               Šis sprendimas įsigalioja pranešimo apie jį dieną.
            
            
               Šis sprendimas baigia galioti 2020 m. gruodžio 31 d.
            
            
               3 straipsnis
            
            
               Šis sprendimas skirtas Vengrijai.
            
            
               Priimta Briuselyje
            
            
               
                     Tarybos vardu
               
               
                     Pirmininkas
               
            
         
         
            
                  
                     (1)
                  
                        OL L 347, 2006 12 11, p. 1.
               
               
                  
                     (2)
                  
                        OL L 330, 2015 12 16, p. 53. 
               
               
                  
                     (3)
                  
                        OL L 330, 2015 12 16, p. 53. 
               
               
                  
                     (4)
                  
                        OL L 347, 2006 12 11, p. 1.
               
               
                  
                     (5)
                  
                        2015 m. gruodžio 10 d. Tarybos įgyvendinimo sprendimas (ES) 2015/2349, kuriuo Vengrijai leidžiama taikyti specialią priemonę, kuria nukrypstama nuo Direktyvos 2006/112/EB dėl pridėtinės vertės mokesčio bendros sistemos 193 straipsnio (OL L 330, 2015 12 16, p. 53).